作者:杜甫
標題:月三首
內容:斷續巫山雨，天河此夜新。若無青嶂月，愁殺白頭人。魍魎移深樹，蝦蟆動半輪。故園當北斗，直指照西秦。並照巫山出，新窺楚水清。羈棲愁裡見，二十四回明。必驗升沉體，如知進退情。不違銀漢落，亦伴玉繩橫。萬裡瞿塘峽，春來六上弦。時時開暗室，故故滿青天。爽合風襟靜，高當淚臉懸。南飛有烏鵲，夜久落江邊。